觀裴秀才松石障歌
作者：皎然
朝代：唐

paragraphs: 誰工此松唯拂墨，巧思丹青營不得。
初寫松梢風正生，此中勢與真松爭。
高柯細葉動颯颯，乍聽幽飀如有聲。
左右雙松更奇絕，龍鱗麈尾仍半折。
經春寒色聚不散，逼座陰陰將下雪。
荆門石狀凌璵璠，蹙成數片倚松根。
何年蒨蒨苔黏跡，幾夜潺潺水擊痕。
裴生詩家後來客，爲我開圖翫松石。
對之自有高世心，何事勞君上山屐。